BFLF-lede bestorm Madonsela se kantoor oor 'gesteelde miljarde' – praag.co.za
Die groep het Madonsela se kantoor Dinsdag bestorm en die polisie moes ingryp.
'n Ondersoek wat die regering in 1997 gelas het, het bevind dat die geld aan handelsbanke en in buitelandse rekenings betaal is.
Die verslag is in 1999 aan oudpresident Thabo Mbeki oorhandig, maar hy het nooit daarop gereageer nie.
Madonsela sê die ondersoek is vertraag weens gebrekkige hulpbronne, maar dit sal hopelik teen die einde van die jaar afgehandel wees.
Sy het verder opgemerk dat hul belangstelling in die ondersoek na die regering se beweerde onbehoorlike hantering van die CIEX-verslag in 'n brief gedateer 7 September 2015 uitgespreek is.
Die BFLF-lede is nie die klaers in die saak nie. Die klaer is adv. Paul Hoffman van die Instituut vir Verantwoordbaarheid in Suider-Afrika.
Die Openbare Beskermer is in kontak met adv. Hoffman oor die aangeleentheid en hy is ingelig oor die stand van die ondersoek.
Die groep se Andile Mngxitama, wat uit die EFF geskors is, sê: "Waar is die R26 miljard? Hoekom beskerm jy wit kapitaal? Dit is jammer dat 'n instelling met só 'n reputasie soos die Openbare Beskermer, misluk het om die publiek te beskerm."
Madonsela het vier jaar gelede begin met die ondersoek.
Skrywer praagGepubliseer op 7 Oktober 2015 Kategorieë Nuus, Suider-AfrikaSleutelwoord Andile Mngxitama, Black First Land First, openbare beskermer, reserwebank, Thuli Madonsela, wit kapitaal